Document ID: /roh_data/filtered/fineweb-2-filterrobots_roh.jsonl.gz/31194

Correspundenza da Tujetsch
annada 60, nr. 44 dils 3 da november 1916
Igl October ha portau a nus uonn neginas rosas. Ual aschi paucas spetgein nus dalla renomada stad, de S. Martin. Cun las biaras e grevas lavurs digl atun, las qualas audan schiglioc en temps de bial’ aura tier las pli emperneivlas lavurs dil pur, havein nus stoviu semurdergiar dat A—Z. Ge semurdergiar! Quei astgass ins bein metter sut la crusch vid igl esch de nossas casas purilas, essend el la devisa dil pur sin siu stentus viadi tras la veta. Cheu ei bein la ferma speronza sin la pagaglia da surengiu la soletta petga, la quala dat a siu pei in segir e ferm sustegn. Ina quorta egliada sin il product de sias breigias.
La raccolta de truffels ei stada tier nus qualitativ buna, pli buna ch’igl onn vargau, fertont che la quantitat stat lunsch anavos a l’ anteriura. Biars quentan cun in manco de 50%, pia strusch igl agen consum. E tonaton munglass il pur saver furnir truffels als cars confrars dils marcaus, ils quals volvessen ina gada per atun il pli bugen ora duas ga ils sacs de nossas caultschas carpun. (In mussament, tgei stan ha la finala il megler sulom).